Sanakartta
Päivitetty 10.10.2011
Äänitetty 12.10.2011

MUSIIKKITALO
KARTTA 3 / 3
KOLMANNEN KERROKSEN TILAT
Pääaula:
Kolmannen kerroksen pääaulassa, neljännestä kerroksesta alas johtavan portaikon oikean puoleisella seinustalla sijaitsevat naulakot, jotka on numeroitu yhdestä 48:aan. Niiden edessä on noin 30 metriä pitkä ja 60 cm korkea tiski, joka on Mannerheimintien suuntainen. Portaikosta ei ole ohjauslistaa naulakoille. 
Kun olet tullut portaat alas ja käännyt oikealle, tulet suunnilleen naulakkotiskin keskikohdalle eli naulakoiden 27 - 29 kohdalle.
Kun seuraat tiskiä oikealle, löydät naulakon puoleiselta seinustalta syvennyksen, missä sijaitsee kaksi naisten WC:tä ja esteetön WC, joka toimii myös lastenhoitohuoneena. Miesten WC sijaitsee naulakkotiskin vasemmassa päädyssä syvennyksessä eli portaikosta eteenpäin kohti päälämpiötä Kiasman suuntaan. Tämän syvennyksen jälkeen vasemmalla on myös toinen naisten WC syvennys. Myös tässä syvennyksessä sijaitsee esteetön WC ja lastenhoitohuone.
Jos tulet Mannerheimintien puoleisesta yläaulasta hissillä alas ja käännyt hisseiltä oikeaan, saavut pääaulan pohjoispäähän Finlandiatalon puolella. Täällä sijaitsee samalla seinustalla hissien kanssa ja niiden oikealla puolella pienempi naulakkoalue ja naulakot 49 – 67. Naulakoiden vastakkaisella seinällä on myös penkkejä.
Musiikkitalon infopiste ja lipunmyynti sijaitsevat kolmannen kerroksen pääaulassa. Lähtiessäsi infosta ohjauslista johdattaa sinut suoraan eteenpäin kohti kolmannen kerroksen päälämpiötä, ensimmäisen kerroksen alalämpiöön ja pienempiin konserttisaleihin vieviä portaita, hissiä sekä hissin oikealla puolella sijaitsevaa, klubiravintolaan johtavaa luiskaa. Portaiden kohdalla on huomiolaattaa, jossa on jalalla tunnistettavat kohonastat. Tästä ohjauslista kääntyy vasemmalle ja päättyy Kansalaistorille johtavalle ulko-ovelle. 
Konserttisali:
Pyöreä konserttisali sijaitsee rakennuksen keskellä sen ytimessä. Salissa on 1704 istumapaikkaa, joista 28 paikkaa voidaan varata pyörätuolia tai rollaattoria käyttäville vierailijoille. Akustiikka näillä paikoilla on erittäin hyvä, paikat ovat konserttisalin permantokatsomon sisääntulotasossa eli kolmannessa kerroksessa. 
Konserttisaliin on kahdeksan ovea, joista numero yksi on vastapäätä kansalaistorilta tulevaa sisäänkäyntiä. Katsomo kiertää orkesteria, joka sijaitsee huomattavasti alempana kuin suurin osa katsomon istuimista. 
Istumapaikoille johtavat portaikot kiemurtelevat penkkirivien välissä ja niiden muoto on hyvin epäsäännöllinen ja katsomon eri osissa on erilaisia portaikoita, joten opastus paikalle on tarpeellista.
Konserttisalin lisäksi talossa on kuusi pienempää salia, joihin mahtuu noin 140 – 400 kuulijaa. Eri salien akustiset ominaisuudet on suunniteltu niiden käyttötarkoitusten mukaisesti. 
Päälämpiö:
Kun käännyt naulakoiden Kiasman puoleisesta päädystä vasemmalle, saavut kolmannessa kerroksessa sijaitsevaan päälämpiöön. Tänne on sisäänkäynti myös Kansalaistorilta, joka sijaitsee Kiasman ja Sanomatalon puoleisella sivulla. 
Kehämäinen lämpiö kiertää suurta konserttisalia ja siellä sijaitsee useita tarjoilupisteitä. Pisteiden tiskit ovat valkoista lasia ja ne on valaistu. Päälämpiössä Sanomatalon puoleisessa kulmassa on päivisin auki oleva yleisökahvila. Myös rautatien puoleisessa lämpiössä on kahvilapöytiä ja konserttien aikana auki oleva tarjoilupiste.
Lämpiötilojen eri seinustoilta on kahdeksan sisäänkäyntiä konserttisaliin. Kansalaistorin puoleisella seinustalla sijaitsee konserttisalin ovet yksi, kaksi ja kolme. Rautatien puoleisen lämpiön seinustalla sijaitsevat konserttisalin ovet neljä ja viisi eivät ole normaalisti yleisön käytössä. Oven numero neljä oikealla puolella sijaitsee hissi, jolla pääsee parvelle. Ovet numero kuusi, seitsemän ja kahdeksan sijaitsevat Töölönlahdenkadun eli Finlandiatalon puoleisella seinustalla. 
Jokaisen saliin johtavan oven vieressä on sähköinen infotaulu. Ovien isot kohonumerot sijaitsevat korkealla ovien yläpuolella joten niitä ei voi tunnustella. 
Pääsylippuun on merkitty, onko kyseessä permanto- vai parvipaikka. Lisäksi siinä on ovinumero, lohkon kirjain, paikkarivin kirjain- ja numeroyhdistelmä sekä paikan numero, joten kun haet oman paikkasi  sijaintia, on parasta kysyä ohjausta ovilla seisovilta vahtimestareilta. 
Parvi:
Parvelle johtavat kahdet portaikot, jotka sijaitsevat rautatien puoleisella seinustalla (itäinen puoli). Portaat lähtevät keskeltä lattiaa, ne ovat kolmessa jaksossa, välitasanteilla pitää kääntyä 180 astetta. Parvella on kuusi yleisölle tarkoitettua sisäänkäyntiä ja siellä ovat niiden omat lämpiöt. Parvella on myös opastetauluja, joissa on pistekirjoitusteksti.
Reittiselostuksen loppu

Musiikkitalon muista tiloista, toiminnoista ja ohjelmista saa lisätietoa osoitteesta: http://www.musiikkitalo.fi/web/fi/etusivu.

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi 
(Lähitulevaisuudessa myös Musiikkitalon sivuilta.)
Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään